อีวุย

**อีวุย** ()  เป็นโปเกมอนสายพันธุ์หนึ่งในแฟรนไชส์*[[โปเกมอน]]* สร้างโดย ซาโตชิ ทาจิริ และออกแบบโดยโมโตฟุมิ ฟูจิวาระ ปรากฏครั้งแรกในเกม ''โปเกมอน เรด'' และ ''บลู'' อีวุยปรากฏในสินค้าต่าง ๆ เกมภาคแยก รวมถึงสื่อแอนิเมชันและฉบับหนังสือของแฟรนไชส์ นอกจากนี้ยังเป็นมาสคอตของเกมและโปเกมอนเริ่มต้นใน *[[โปเกมอน Let's Go! พิคาชู และ Let's Go! อีวุย|โปเกมอน เลตส์โก! อีวุย]]*

อีวุยรู้จักกันในชื่อ โปเกมอนวิวัฒนาการ ในเกมและอะนิเมะ ด้วยรหัสพันธุกรรมที่ไม่เสถียร ทำให้สามารถวิวัฒนาการเป็นโปเกมอนที่แตกต่างกันถึงแปดตัว ซึ่งเรียกว่า **"อีวุยลูชัน"** (Eeveelutions) โดยขึ้นอยู่กับสถานการณ์ โดยสามร่างแรก ได้แก่ ชาวาส, ซันดาส และ บูสเตอร์ ปรากฏพร้อมกับอีวุยใน ใน *โปเกมอน เรด* และ *บลู* ต่อมาได้มีการเพิ่มวิวัฒนาการอีกห้ารูปแบบในเกม *โปเกมอน* ได้แก่ เอฟี, แบล็กกี, ลีเฟีย, กลาเซีย และ นิมเฟีย อีวุยเป็นหนึ่งในโปเกมอนที่ได้รับความนิยมมากที่สุดในหมู่แฟน ๆ เนื่องจากการออกแบบตัวละครและความสามารถในการวิวัฒนาการเป็นโปเกมอนประเภทต่าง ๆ

## จุดกำเนิดและลักษณะเด่น
อีวุยเป็นสายพันธุ์ของสิ่งมีชีวิตในจินตนาการที่เรียกว่าโปเกมอน ถูกสร้างขึ้นสำหรับแฟรนไชส์สื่อ *[[โปเกมอน]]* พัฒนาโดย เกมฟรีก และจัดจำหน่ายโดย นินเท็นโด แฟรนไชส์นี้เริ่มต้นในปี 1996 ด้วยเกม *โปเกมอน เรด* และ *กรีน* สำหรับเกมบอย ก่อนจะเปิดตัวในอเมริกาเหนือในปี 1998 ในชื่อ ''โปเกมอน เรด'' และ ''บลู'' ในเกมเหล่านี้และภาคต่อ ผู้เล่นรับบทเป็นเทรนเนอร์ที่มีเป้าหมายในการจับโปเกมอนและใช้ความสามารถพิเศษของพวกมันในการต่อสู้กับโปเกมอนตัวอื่น โปเกมอนบางตัวสามารถวิวัฒนาการเป็นร่างที่แข็งแกร่งขึ้นได้ผ่านวิธีต่าง ๆ เช่น การสัมผัสกับไอเทมเฉพาะ โปเกมอนแต่ละตัวมีได้หนึ่งหรือสองประเภท ซึ่งส่งผลต่อข้อได้เปรียบและเสียเปรียบในการต่อสู้กับโปเกมอนตัวอื่น เป้าหมายหลักของเกมคือการเติมเต็มสมุดภาพโปเกมอน ซึ่งเป็นสารานุกรมโปเกมอนที่ครอบคลุม โดยการจับ วิวัฒนาการ และแลกเปลี่ยนโปเกมอนกับเทรนเนอร์คนอื่นเพื่อรวบรวมโปเกมอนทุกสายพันธุ์

ระหว่างการพัฒนาเกม ซาโตชิ ทาจิริ ผู้สร้างซีรีส์ต้องการให้มีโปเกมอนที่สามารถวิวัฒนาการเป็นหลายประเภทได้ โมโตฟุมิ ฟูจิวาระ นักออกแบบกราฟิกชาวญี่ปุ่นเป็นผู้ออกแบบอีวุย ซันดาส และบูสเตอร์ ขณะที่ อัตสึโกะ นิชิดะเป็นผู้ออกแบบชาวาส จากนั้น เค็ง ซูงิโมริ นักออกแบบหลักได้ปรับแต่งและออกแบบขั้นสุดท้าย โดยวาดภาพประกอบตามสไปรต์ สไปรต์ ของเกมที่สร้างโดยฟูจิวาระ และนิชิดะ ในเกมต้นฉบับของญี่ปุ่น อีวุยมีชื่อเรียกว่า *Eievui* ซึ่งมีคำนำหน้าคล้ายกับชื่อภาษาอังกฤษปัจจุบัน อย่างไรก็ตาม ก่อนที่เกมเวอร์ชันภาษาอังกฤษจะวางจำหน่าย อีวุยเดิมทีจะถูกตั้งชื่อว่า *Eon* แต่ภายหลักถูกเปลี่ยนชื่อเป็น *Eevee* ไม่นานก่อนการเปิดตัว ''โปเกมอนภาคเรด'' และ ''บลู'' เวอร์ชันภาษาอังกฤษ อีวุยในเกมเป็นโปเกมอนประเภทปกติ ซึ่งเป็นหนึ่งใน 18 ประเภทที่กำหนดจุดแข็งและจุดอ่อนของโปเกมอน

ตามวิดีโอเกม *โปเกมอน* อีวุยเป็นสิ่งมีชีวิตเลี้ยงลูกด้วยนม มีขนสีน้ำตาล หางพุ่มปลายสีครีม และปลอกคอขนฟูสีครีมเช่นกัน อีวุยมีดวงตาสีน้ำตาล หูใหญ่ และอุ้งเท้าสีชมพู เชื่อกันว่าอีวุยมีโครงสร้างทางพันธุกรรมที่ไม่เสถียร ทำให้สามารถวิวัฒนาการเป็นโปเกมอนหลายรูปแบบได้ ฟูจิวาระกล่าวถึงอีวุยว่า "ฉันอยากสร้างโปเกมอนที่เป็นเหมือนกระดานชนวนเปล่า" การออกแบบของอีวุยได้รับแรงบันดาลใจจากความทรงจำในวัยเด็กของเขา รวมถึงเหตุการณ์ที่เขาหลงป่าและ "พบกับสิ่งมีชีวิตที่ไม่สามารถระบุได้" ซึ่งเขาเปรียบเทียบกับ "สัตว์ขนฟูคล้ายแมวหรือสุนัข ที่มักพบเห็นได้ในชนบท"  อีวุยได้รับการพากย์เสียงโดย เอริกา ชโรเดอร์ ในภาษาอังกฤษ และ ชินะมิ นิชิมุระ ในภาษาญี่ปุ่นสำหรับซีรีส์อนิเมะ ขณะที่ อะโอะอิ ยูกิ ให้เสียงของอีวุยในวิดีโอเกมต่าง ๆ ยูกิให้เสียงอีวุยในวิดีโอเกมในลักษณะเดียวกับโปเกมอนในอะนิเมะ ซึ่งมักพูดชื่อของตัวเอง เนื่องจากอีวุยมีชื่อเรียกแตกต่างกันในแต่ละภาษา ยูกิจึงได้รับคำแนะนำให้ผสมผสานลักษณะของชื่อเหล่านั้นเข้าด้วยกันในพากย์เสียง เดิมทีอีวุยใช้ "เสียงร้อง" ดิจิทัลในเกมภาคก่อน ๆ ต่อมา ยูกิให้เสียงพากย์อีวุยในเกม''โปเกมอน: เลตส์โก อีวุย!'' และ ''โปเกมอน: เลตส์โก พิคาชู!'' และ *[[โปเกมอน ซอร์ด และ ชิลด์]]* อย่างไรก็ตาม ตั้งแต่*[[โปเกมอนเลเจนด์ อาร์เซอุส]]* เป็นต้นไป เกมได้นำ "เสียงร้อง" ดั้งเดิมจากภาคก่อนกลับมาใช้อีกครั้ง

### วิวัฒนาการ
thumb| อีวุยและวิวัฒนาการต่าง ๆ

อีวุยเป็นที่รู้จักในฐานะโปเกมอนที่มี วิวัฒนาการได้หลากหลายที่สุด หรือที่เรียกว่า "อีวุยลูชัน" (Eeveelutions) โดยมีรูปแบบวิวัฒนาการที่เป็นไปได้ถึง 8 แบบ ในเกมโปเกมอนรุ่นแรกที่เปิดตัวอีวุย มันเป็นโปเกมอนสายพันธุ์เดียวที่มีวิวัฒนาการแบบแยกสาขา อีวุยลูชันส่วนใหญ่ได้รับการออกแบบโดยอัตสึโกะ นิชิดะ ยกเว้น ซันดาส และบูสเตอร์ ซึ่งได้รับการออกแบบโดย โมโตฟุมิ ฟูจิวาระ คำว่า "Eeveelution" ถูกคิดขึ้นโดยแฟน ๆ เป็นครั้งแรก และถูกใช้ในเชิงเล่นคำอย่างเป็นทางการครั้งแรกในคู่มือของเกม *โปเกมอน สเตเดียม 2* จากนั้นจึงกลายเป็นชื่อเรียกอย่างเป็นทางการของกลุ่มวิวัฒนาการของอีวุย

อีวุยลูชันมีทั้งหมดแปดตัว และเปิดตัวในเกมภาคต่าง ๆ ชาวาส ประเภทน้ำ ซันดาส ประเภทไฟฟ้า และ บูสเตอร์ ประเภทไฟ จากภาคแรก *[[โปเกมอน เรด และ กรีน|โปเกมอนภาคเรด และ บลู]]* เอฟี ประเภทพลังจิต และแบล็กกี ประเภทมืด จากภาค *[[โปเกมอน โกลด์ และ ซิลเวอร์|โกลด์และซิลเวอร์]]* กลาเซีย ประเภทน้ำแข็ง และ ลีเฟีย ประเภทหญ้า จากภาค *[[โปเกมอน ไดมอนด์ และ เพิร์ล|ไดมอนด์ และ เพิร์ล]]* และ นิมเฟีย ประเภทนางฟ้า จากภาค *[[โปเกมอน X และ Y|X และ Y]]* อีวุยลูชัน ประเภทบินตัวที่เก้าเคยถูกวางแผนไว้สำหรับภาค ''ซัน'' และ ''มูน'' ในปี 2016 แต่ถูกยกเลิกเนื่องจากมีความคล้ายคลึงกับการออกแบบของแฟน ๆ

## การปรากฏตัว

### ในวิดีโอเกม
ในภาค*เรด* *บลู* และ *เยลโลว์* ผู้เล่นจะได้รับอีวุยหนึ่งตัวในเมืองเซลาดอนซิตี้ ใน *[[โปเกมอน เรด และ กรีน|โปเกมอน เยลโลว์]]* เดิมทีผู้เล่นมีกำหนดจะได้รับอีวุยจาก ศาสตราจารย์โอ๊ก  เป็นโปเกมอนเริ่มต้น แต่คู่แข่งของผู้เล่นกลับแย่งอีวุยไปก่อนที่จะได้รับมัน ด้วยเหตุนี้ ผู้เล่นจึงต้องเลือกพิคาชูป่าที่ศาสตราจารย์โอ๊คจับได้ก่อนหน้านี้เป็นโปเกมอนเริ่มต้น ขณะที่คู่แข่งของผู้เล่นจะวิวัฒนาการอีวุยเป็นหนึ่งในสามรูปแบบที่มีให้เลือก โดยขึ้นอยู่กับผลลัพธ์ของการเผชิญหน้ากับเขาในช่วงต้นเกม อีวุยยังคงปรากฏตัวในแทบทุกภาคหลักของซีรีส์โปเกมอน

ใน ''โปเกมอนซัน'' และ ''มูน'' อีวุยได้รับความสามารถในการใช้ "แซดคริสตัล" (Z-Crystal) พิเศษที่ชื่อว่าอีเวียมแซด (Eevium Z) ซึ่งทำให้สามารถใช้ "Z-Move" พิเศษ  ที่เรียกว่า เอกซ์ตรีมอีโวบูสต์ (Extreme Evoboost) ได้ ซึ่งเป็นการโจมตีที่ทรงพลังเพียงครั้งเดียว ใน''โปเกมอน ซอร์ด'' และ ''ชิลด์'' อีวุยได้รับความสามารถในการใช้ "แบบฟอร์มกิกะแมกซ์" ซึ่งเปิดใช้งานได้ผ่านกลไก "ไดนามักซ์" ของเกม ทำให้โปเกมอนมีขนาดใหญ่ขึ้นอย่างมากและเปลี่ยนรูปลักษณ์ การแปลงร่างนี้ทำให้อีวุยสามารถใช้ท่าโจมตีพิเศษ จีแมกซ์คัดเดิล (G-Max Cuddle) ซึ่งสร้างความเสียหายและทำให้คู่ต่อสู้ที่เป็นเพศตรงข้ามหลงใหล

ในปี 2018 มีการรีเมก *โปเกมอน เยลโลว์* ในรูปแบบของ ''Pokémon: เลตส์โก, อีวุย!'' และ ''โปเกมอน: เลตส์โก, พิคาชู!'' แตกต่างจากเกม *โปเกมอน เยลโลว์* ดั้งเดิม ที่มีเพียงพิคาชูเท่านั้นที่สามารถเดินกับผู้เล่นนอกโปเกบอลได้ แต่ใน *เกม เลตส์โก, อีวุย!* อีวุยซึ่งเป็นโปเกมอนคู่หูและโปเกมอนเริ่มต้นของผู้เล่น ปฏิเสธที่จะอยู่ในโปเกบอล และเดินทางไปพร้อมกับผู้เล่นในโลกโอเวอร์เวิลด์ อีวุยคู่หูสามารถสวมใส่เครื่องประดับ เสื้อผ้า และเปลี่ยน "ทรงผม" ซึ่งมองเห็นได้ในโลกโอเวอร์เวิลด์ เช่นเดียวกับพิคาชู ใน *เลตส์โก, อีวุย!* อีวุยคู่หูปฏิเสธที่จะวิวัฒนาการ แต่สามารถเรียนรู้ท่าโจมตีพิเศษที่ไม่มีในเกมอื่น ๆ ได้ โดยมีทั้งหมด 8 ท่า แต่ละท่าขึ้นอยู่กับวิวัฒนาการรูปแบบหนึ่งของอีวุย นักพัฒนาเกม จูนิชิ มะสุดะ กล่าวว่าอีวุยถูกเลือกสำหรับการรีเมคเนื่องจากได้รับความนิยมในแฟนอาร์ต แม้ว่าโคดัก (Psyduck) จะเคยถูกพิจารณาแต่สุดท้ายก็ถูกตัดออกเพราะสีของมันคล้ายกับพิคาชูมากเกินไป

นอกเหนือจากซีรีส์หลัก อีวุยยังปรากฏตัวในภาคแยกหลายเกม ใน *โปเกมอน สเตเดียม 2* อีวุยมีมินิเกมของตัวเองชื่อ "อีเกอร์อีวุย" (Eager Eevee) ซึ่งผู้เล่นต้องวิ่งเป็นวงกลม ขณะที่เอแพม (Aipom) คอยยกและลดฝาครอบผลเบอร์รี่ เป้าหมายของเกมคือการเป็นหนึ่งในผู้เล่นที่คว้าผลเบอร์รี่ได้ก่อนใคร อีวุยยังปรากฏในเกมอื่น ๆ อีกมากมาย เช่น เกมชุด โปเกมอน มิสเตอรีดันเจียน *[[โปเกมอน + โนบุนางะ โนะ ยาโบ|โปเกมอน คองเควสต์]]* *[[โปเกมอน มาสเตอส์|โปเกมอน มาสเตอส์ อีเอกซ์]]* *[[โปเกมอน โก]]* *[[โปเกมอน ยูไนท์|โปเกมอน ยูไนต์]]* และ*[[นิวโปเกมอน สแนป|นิว โปเกมอน สแนป]]* นอกจากนี้ อีวุยยังเป็น โปเกมอนตัวแรกที่ผู้เล่นได้รับ ใน *คองเควสต์* และ *โปเกมอน เอกซ์ดี: เกลออฟดาร์กเนส*

### ในสื่ออื่น
ในอนิเมะ อีวุยปรากฏตัวครั้งแรกในตอน *The Battling Eevee Brothers* เด็กชายชื่อ ไทชิ (ไมกี้) ซ่อน อีวุย จากพี่ชายทั้งสามของเขา เพราะพวกเขาต้องการให้มันวิวัฒนาการ อย่างไรก็ตาม เมื่ออีวุยของไทชิสามารถเอาชนะแก๊งร็อคเก็ตได้ด้วยตัวเอง พี่ชายของเขาก็ยอมรับและเข้าใจว่าไทชิต้องการให้อีวุยอยู่ในร่างเดิม ชิเงะรุ (แกรี โอ๊ก) คู่แข่งคนสำคัญของซาโตชิ (แอช) ใช้อีวุย ซึ่งในภายหลังวิวัฒนากสนเป็นแบล็กกี เหล่าสาวกิโมโนที่ปรากฏตัวครั้งแรกในเกม ''โปเกมอนโกลด์'' และ ''ซิลเวอร์'' ต่อมาได้ปรากฏตัวพร้อมกับอีวุยลูชันของพวกเธอ เด็กสาวกิโมโนที่อายุน้อยที่สุดมีอีวุยที่ยังไม่วิวัฒนาการ แต่ต่อมาในซีรีส์ อีวุยของเธอได้วิวัฒนาการเป็นเอฟี ฮารุกะ (เมย์) มีอีวุยที่ฟักออกมาจากไข่ และเธอใช้มันในการแข่งขันโปเกมอนคอนเทสต์ทั่วภูมิภาคคันโต ต่อมาเมื่อเธอเดินทางไปยังภูมิภาคชินโอ อีวุยของเธอได้วิวัฒนาการเป็นเกลเซีย ใน *โปเกมอน เดอะซีรีส์ XY* เซเรน่าได้รับอีวุยของเธอเอง ซึ่งต่อมาวิวัฒนาการเป็นนิมเฟีย ใน โปเกมอน เดอะซีรีส์: ซันแอนด์มูน ซุยเรน (ลานา) จับอีวุยขนยาวและมีชื่อเล่นว่านะงิสะ (แซนดี) ต่อมาในอนิเมะ อีวุยอีกตัวที่เป็นของตัวละครโคะฮะรุ ซะกุระงิ (โคลอี้ เซอรีส) ถูกพบว่าไม่สามารถวิวัฒนาการได้ แม้ว่าสาเหตุจะยังไม่แน่ชัด แต่ตัวละครอื่น ๆ สันนิษฐานว่าเป็นเพราะ ความลังเลใจว่าจะวิวัฒนาการเป็นร่างใด

อีวุยปรากฏตัวช่วงสั้น ๆ ใน*[[โปเกมอน ยอดนักสืบพิคาชู]]* โดยอยู่ภายใต้การครอบครองของฮาวเวิร์ด คลิฟฟอร์ด และถูกบังคับให้วิวัฒนาการเป็นบูสเตอร์ ใน *[[โปเกมอน สเปเชียล]]* เรดได้ครอบครองอีวุยที่ถูกแก๊งร็อคเก็ตนำไปทดลอง ทำให้มันสามารถวิวัฒนาการไปมาระหว่าง ชาวาส ซันดาส และ บูสเตอร์ ได้ตามต้องการ ซึ่งช่วยเพิ่มความได้เปรียบในการต่อสู้ อย่างไรก็ตาม ในที่สุด อีวุยของเรดได้วิวัฒนาการเป็นเอฟี และสูญเสียความสามารถพิเศษในการเปลี่ยนร่างไปมานี้ อีวุยและวิวัฒนาการของมันปรากฏใน *[[โปเกมอน เทรดดิงการ์ดเกม|เกมการ์ดโปเกมอน]]* นอกจากนี้ยังปรากฏใน *[[แอนิมอลครอสซิง: พ็อกเก็ตแคมป์]]* และซีรีส์ *[[ซูเปอร์สแมชบราเธอส์]]*

ในการทดลองทางสังคม แบบ ระดมทรัพยากรจากกลุ่มคน ที่เรียกว่า *ทวิตช์เพลส์โปเกมอน*  กลายเป็นต้นเหตุของความหงุดหงิดในหมู่ผู้เล่น เมื่อพยายามวิวัฒนาการให้เป็นชาวาสเพื่อเรียนรู้ท่า "โต้คลื่น" (Surf) แต่กลับใช้หินไฟโดยไม่ได้ตั้งใจ ทำให้อีวุยวิวัฒนาการเป็นบูสเตอร์ ความผิดพลาดนี้ทำให้บูสเตอร์ถูกขนานนามว่า "ศาสดาเท็จ" และกลายเป็นหนึ่งในช่วงเวลาที่โด่งดังที่สุดของเหตุการณ์นี้

## การโปรโมทและการตอบรับ
[thumb| มาสคอตของอีวุยในงาน[นินเท็นโด อีวุยได้รับการพิสูจน์แล้วว่าเป็นโปเกมอนยอดนิยมและคงอยู่ยาวนานนับตั้งแต่เปิดตัว]]
ด้วยความนิยมของอีวุยและวิวัฒนาการของมัน จึงมักถูกนำมาใช้ในสินค้าต่าง ๆ ของโปเกมอน เช่น ของเล่น อีวุยยังเป็นส่วนหนึ่งของชุดฟิกเกอร์โปเกมอนที่วางจำหน่ายสำหรับ *โปเกมอน รัมเบิล ยู* โดยไอจีเอ็นขนานนามว่าเป็น "ตัวโปรดของแฟน ๆ" นินเท็นโด 3ดีเอส รุ่นพิเศษธีมอีวุยถูกเปิดตัวในญี่ปุ่นเพื่อเฉลิมฉลองครบรอบ 15 ปีของร้าน โปเกมอนเซ็นเตอร์ ในทำนองเดียวกัน นินเท็นโด สวิตช์ รุ่นพิเศษที่มีอีวุยก็ได้รับการเปิดตัวเช่นกัน นอกจากนี้ อีวุยยังเป็นส่วนหนึ่งของกิจกรรมพิเศษต่าง ๆ ของนินเท็นโดที่เปิดโอกาสให้ผู้เล่นได้รับโปเกมอนพิเศษที่ถูกแจกจ่ายในงาน (ตัวอย่างหนึ่งการแจกอีวุยร่างไชนี่) อีวุยเป็นหนึ่งในโปเกมอนรุ่นแรกที่มีดีวีดีพิเศษซึ่งมีตอนเด่นของตัวเองในช่วงครบรอบ 10 ปีของแฟรนไชส์โปเกมอน นอกจากนี้ อีวุยและวิวัฒนาการของมันยังปรากฏอยู่บนด้านข้างของเครื่องบินเจ็ตด้วย

แม้ว่าอีวุยจะไม่ได้รับการโปรโมตมากเท่ากับโปเกมอนตัวอื่นในช่วงแรก แต่ความนิยมของมันได้เติบโตขึ้นเรื่อย ๆ ตลอดหลายปีที่ผ่านมา และปัจจุบัน อีวุยกลายเป็นหนึ่งในโปเกมอนที่โด่งดังและเป็นสัญลักษณ์ของซีรีส์ อีวุยและวิวัฒนาการของมันได้รับการตอบรับในเชิงบวกโดยทั่วไป และยังถูกยกย่องให้เป็นหนึ่งในโปเกมอนที่ได้รับความนิยมมากที่สุดในสำนักงานของบริษัทโปเกมอน แฟนๆ ชาวญี่ปุ่นได้กำหนดให้วันที่ 21 พฤศจิกายนให้เป็น "วันอีวุย" เนื่องจากการออกเสียงของวันที่คล้ายกับชื่อภาษาญี่ปุ่นของอีวุย *Eievui* ตั้งแต่นั้นมา บริษัทโปเกมอนได้กำหนดให้วันอีวุยเป็นวันสำคัญอย่างเป็นทางการ และต่อมา สมาคมวันครบรอบของญี่ปุ่นก็ได้รับรองให้เป็นวันสำคัญอย่างเป็นทางการเช่นกัน อีวุยได้รับการยกย่องว่าเป็นโปเกมอน "ขวัญใจแฟน ๆ" และกลายเป็นหนึ่งในตัวละครหลักของแฟรนไชส์ เนื่องจากความนิยมที่เพิ่มขึ้นอย่างต่อเนื่อง

กีทา แจ็กสัน จากเว็บไซต์*[[โคทาคุ]]* แสดงความคิดเห็นว่าอีวุยเป็นสัญลักษณ์ของการเติบโต โดยกล่าวว่า "พวกมันเป็นเหมือนกระดานชนวนที่ว่างเปล่า อีวุยคือช่วงเวลาก่อนที่คุณจะก้าวออกจากประตูและเริ่มต้นการผจญภัย พวกมันเป็นตัวแทนของความไร้เดียงสาแห่งการยังไม่รู้ว่าคุณเป็นใคร และความตื่นเต้นในการค้นพบตัวเอง" พวกเขายังเน้นว่า ศักยภาพของอีวุยทำให้การวิวัฒนาการเป็นเรื่องน่าเศร้า เพราะหมายถึงการสูญเสียเอกลักษณ์ที่ทำให้อีวุยพิเศษ วิวัฒนาการของอีวุย และความสามารถในการปรับตัวตามเนื้อเรื่องของเกม ถูกเน้นว่า สะท้อนแนวคิดเรื่องวิวัฒนาการในโลกแห่งความเป็นจริง และได้รับการยกย่องว่าเป็น การตีความปรากฏการณ์นี้ได้อย่างสมจริงอย่างน่าทึ่ง โจชัว เยล นักเขียนจาก*[[ไอจีเอ็น]]* เน้นย้ำถึงความนิยมและเสน่ห์ที่เข้าถึงผู้คนได้ง่ายของอีวุย ซึ่งเป็นผลมาจากการออกแบบที่น่าดึงดูดใจ ความเก่งกาจของอีวุยในเกม รวมถึง ดีไซน์ที่น่ารัก ถูกยกให้เป็นเหตุผลหลักที่ทำให้มันยังคงได้รับความนิยมในหมู่แฟน ๆ มาอย่างยาวนาน นอกจากนี้ ความหลากหลายของการออกแบบทำให้อีวุยได้รับแฟนอาร์ตและผลงานสร้างสรรค์จากแฟน ๆ จำนวนมาก ซึ่งถูกยกย่องว่าเป็นผลมาจาก แรงบันดาลใจและความคิดสร้างสรรค์ที่ดีไซน์ของอีวุยมอบให้กับผู้คน

การปรากฏตัวของอีวุยใน *[[โปเกมอน Let's Go! พิคาชู และ Let's Go! อีวุย|โปเกมอน: เลตส์โก พิคาชู!]]* *[[โปเกมอน Let's Go! พิคาชู และ Let's Go! อีวุย|และโปเกมอน: เลตส์โก อีวุย!]]* ได้รับการวิจารณ์ในเชิงบวก โฮป คอร์ริแกน นักเขียนจาก *เกมเรโวลูชัน* แสดงความคิดเห็นเกี่ยวกับอีวุยในเกม โดยเธอเน้นถึงฉากที่อีวุยขัดจังหวะการเลือกโปเกมอนครั้งแรกของผู้เล่น ซึ่งทำให้เธอรู้สึกหวนคิดถึงช่วงวัยเด็กทันทีเมื่อครั้งที่เธอใช้อีวุยในการเล่นเกม แม้จะวิจารณ์เรื่องพลังของอีวุยในเกม เธอก็ชื่นชม อารมณ์และความผูกพันที่มันมอบให้ โดยกล่าวว่า "ถึงแม้เธอจะมีพลังเหนือกว่าตัวอื่น แต่อีวุยก็เป็นของฉัน และเธอก็รักฉันมาตั้งแต่แรกเริ่ม ฉันรู้ว่าเธอเป็นแค่พิกเซลเล็ก ๆ ในโลกเสมือนจริง แต่เธอก็คืออีวุยของฉัน และหลังจากผ่านไปหลายปี ฉันก็ไม่พร้อมที่จะสละสิ่งนั้นไป" เจนนี ลาดา นักเขียนจาก *Siliconera* เน้นย้ำถึงการปรากฏตัวของอีวุยในเกม พร้อมชื่นชมบทบาทที่ขยายมากขึ้น เธอยังกล่าวถึงการโต้ตอบและช่วงเวลาเล็ก ๆ น้อย ๆ ที่ผู้เล่นสามารถมีร่วมกับอีวุย โดยระบุว่าสิ่งเหล่านี้ช่วยให้ผู้เล่นเกิดความผูกพันกับโปเกมอนได้ง่าย

## อ้างอิง

## แหล่งข้อมูลอื่น

* 
* อีวุย บน Pokemon.com

หมวดหมู่:สายพันธุ์โปเกมอน
หมวดหมู่:โปเกมอนประเภทปกติ
หมวดหมู่:โปเกมอนเริ่มต้น
หมวดหมู่:ตัวละครที่เป็นสุนัขจิ้งจอก
หมวดหมู่:ตัวละครที่เป็นสุนัข
หมวดหมู่:ตัวละครที่เป็นแมว
หมวดหมู่:สัญลักษณ์นำโชคญี่ปุ่น
หมวดหมู่:สัญลักษณ์นำโชควิดีโอเกม
หมวดหมู่:มาสคอตอนิเมะและมังงะ
หมวดหมู่:ตัวละครในบันเทิงคดีที่สามารถเปลี่ยนแปลงขนาด
หมวดหมู่:ตัวละครที่สร้างโดยซาโตชิ ทาจิริ
หมวดหมู่:ตัวละครวิดีโอเกมที่ปรากฏตัวครั้งแรกในปี พ.ศ. 2539